Moyenne

Moyenne on Seychelleihin kuuluva saari Intian valtameressä, noin 4,5 kilometriä pääsaari Mahén pohjoisrannikolta. Saaren pinta ala on 9,9 hehtaaria, korkein kohta noin 61 metriä merenpinnan yläpuolella oleva Mont Moyenne ja rantaviivan pituus hieman alle 2 kilometriä. Saari on yksityisomistuksessa ja kuuluu seitsemän lähisaaren kanssa vuonna 1973 perustettuun Sainte Anne Marinen kansallispuistoon. Moyennella sijaitsee ravintola, pieni museo ja kilpikonnien hoitola, muuten se on täysin vailla rakennuskantaa. Saaren väkiluku on ollut vuonna 2012 tapahtuneen omistajan kuoleman jälkeen 0.
Historia.
Moyenne oli 1900-luvun alkuun asti asumaton. Legendojen mukaan merirosvot käyttivät sitä väliaikaisena turvapaikkana. Saarella asui jonkin aikaa kalastajaperhe.
Saaren osto (1962).
Silloisessa Brittiläisessä Itä-Afrikassa työskentelevä toimittaja Brendon Grimshaw lomaili Seychelleillä vuonna 1962. Tansanian itsenäistyttyä edellisvuonna Grimshaw tiesi, että hän joutuisi työttömäksi, kun paikalliset korvaisivat hänen työnsä. Hän unelmoi paratiisisaaresta ja ajatteli ostavansa sellaisen, mutta perääntyi huomattuaan myynnissä olevien saarten korkeat hinnat. Loman toiseksi viimeisenä päivänä Grimshaw oli Seychellien pääkaupunki Victoriassa, kun nuori mies lähestyi häntä kadulla ja kysyi, että haluaisiko hän ostaa saaren. Miehet purjehtivat Moyennelle ja Grimshaw ihastui saaren rehevyyteen ja hiljaisuuteen. Grimshaw osti saaren itselleen seuraavana päivänä 8 000 punnalla. Hänen mukanaan oli 19-vuotias paikallinen kalastaja nimeltä Rene Antoine Lafortune, joka hoiti saarta Grimshawin kanssa.
Turismi kasvoi tuohon aikaan Seychelleillä nopeasti ja Grimshaw tiesi, että saaren kohtalo olisi jyräys maan tasalle ja viiden tähden hotelli. Lafortunen ja Grimshawin alkuperäinen tavoite olikin estää lomakeskusten rakentaminen saarelle. He alkoivat palauttamaan saarta luonnolliseen tilaansa istuttamalla puita ja tekemällä polkuja saaren sisäosiin. Saaren kaakkoiskulmaa siivotessaan miehet löysivät kaksi hautaa ja he uskoivat niiden olevan merirosvojen hautoja.
Sijoittajat tarjosivat 1980-luvun alussa Grimshawille jopa 50 miljoonan dollaria saarta vastaan, mutta hän kieltäytyi. Grimshawin vanhetessa hän tiesi, ettei pystyisi hoitamaan saarta enää pitkään, eikä hänellä ollut perillisiä. Lafortunen kuoltua vuonna 2007 Grimshaw ryhtyi toimiin ja solmi vuonna 2009 Seychellien ympäristöministeriön kanssa sopimuksen, jossa Moyenne siirtyisi osaksi Sainte Anne Marinen kansallispuistoa. Grimshaw kuoli vuonna 2012 ja hänet haudattiin isänsä sekä ns. merirosvojen viereen. Nykyään saarta ylläpitää Moyenne Island Foundation -niminen säätiö.
Kasvisto ja eläimistö.
Kasvisto.
Moyennella on monipuolinen floora. Saarella esiintyy yli ⅔ Seychellien kotoperäisistä pensaista, palmuista ja muista puista. Esimerkkikasveja ovat muun muassa "Vanilla phalaenopsis", meduusapuu ("Medusagyne oppositifolia") ja "Nepenthes pervillei". Moyennella on myös koralliriuttoja, joita nelihenkinen brittiläisperhe lähti hoitamaan vuonna 2020. Moyennen läpi risteilee luontopolkuja, joista voi seurata luontoa.
Eläimistö.
Moyennella on laaja fauna. Siellä asuu yli 2 000 lintua ja yli 120 aldabranjättiläiskilpikonnaa eli norsukilpikonnaa ("Aldabrachelys gigantea"), jotka saavat liikkua saarella vapaana. Siellä on kilpikonnille myös oma hoitola. Saari on tärkeä uhanalaisten lajien turvaamiselle: siellä pesivien seychellienkerttusten ("Acrocephalus sechellensis") lukumäärä oli vuonna 1950 vain 50, vuonna 2024 taas yli 3 000. Muita Moyennen ansiosta kasvaneita lintulajeja ovat muun muassa seychelliensinikyyhky ("Alectroenas pulcherrima") ja seychellienkutoja ("Foudia sechellarum"). Saaren muita yleisiä lajeja ovat eri hedelmälepakot ("Pteropodidae") ja matelijat, kuten seychellienskinkki ("Trachylepis seychellensis") ja "Ailuronyx seychellensis".